
Republika Hrvatska
Trgovački sud u Zadru							
Zadar, Dr. Franje Tuđmana 35 


U   I M E   R E P U B L I K E   H R V A T S K E

R J E Š E N J E

Trgovački sud u Zadru, po sutkinji Tini Grgas, u prethodnom postupku radi utvrđivanja pretpostavki za otvaranje stečajnoga postupka nad dužnikom FIDUS d.o.o., Bibinje,  Vila Velebita 5, OIB: 24850186100, kojeg zastupa član uprave Ante Knez iz Bibinja, 7. prosinca 2017. 

r i j e š i o  j e 

I. Obustavlja se prethodni postupak nad dužnikom FIDUS d.o.o., Bibinje, Vila Velebita 5,  OIB: 24850186100.
II. Nalaže se Financijskoj agenciji neposredno po primitku ovog rješenja, osloboditi sredstva u iznosu od 822,80 kuna zaplijenjena s računa dužnika na temelju odredbe čl. 112. st. 1. Stečajnog zakona na ime predujma za namirenje troškova stečajnoga postupka te ista staviti na raspolaganje uvodno označenom dužniku. 

Obrazloženje

	Financijska agencija je podnijela ovom sudu prijedlog za otvaranje stečajnoga postupka nad uvodno označenim dužnikom na temelju odredbe čl. 110. st. 1. Stečajnog zakona (Narodne novine broj 71/15, u nastavku teksta: SZ) navodeći da na dan 5. lipnja 2017. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 10.543,71 kuna te da ima dva zaposlenika. 
Povodom navedenog prijedloga, rješenjem ovog suda poslovni broj gornji 12. rujna 2017. pokrenut je prethodni postupak radi utvrđivanja pretpostavki za otvaranje stečajnoga postupka nad dužnikom.
Na ročištu radi očitovanja o prijedlogu i radi utvrđivanja pretpostavki za otvaranje stečajnoga postupka nad dužnikom osoba ovlaštena za zastupanje dužnika po zakonu Ante Knez se usprotivio prijedlogu Financijske agencije za otvaranje stečajnoga postupka nad dužnikom navodeći da je dužnik sposoban za plaćanje predmetnog dugovanja te da će u kratkom roku dostaviti u spis potvrdu Financijske agencije na okolnost da račun dužnika više nije u blokadi predlažući sudu odgodu ročišta.  
Podneskom od  4. prosinca 2017. osoba ovlaštena za zastupanje dužnika po zakonu je obavijestila ovaj sud da je prestao stečajni razlog nesposobnosti dužnika za plaćanje dospjelih obveza dostavljajući u spis potvrdu Financijske agencije na okolnost da račun dužnika više nije u blokadi. 
Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. 
Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	S obzirom da iz potvrde Financijske agencije o blokadi računa i novčanih sredstava dužnika od 4. prosinca 2017. jasno proizlazi da račun dužnika više nije u blokadi te da u Očevidniku redoslijeda osnova za plaćanje više nema evidentiranih neizvršenih osnova za plaćanje, to je razvidno da su prestali stečajni razlozi nesposobnosti dužnika za plaćanje i prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u točki I. izreke rješenja. 
S obzirom da iz prijedloga Financijske agencije od proizlazi da je s računa dužnika zaplijenila iznos od 822,80 kuna na ime predujma za namirenje troškova stečajnoga postupka, to se odluka suda iz točke II. izreke ovog rješenja temelji na odgovarajućoj primjeni odredbe čl. 112. st. 7. SZ-a. 


U Zadru 7. prosinca 2017. 

Za točnost otpravka-ovlaštena službenica:                                     Sutkinja:
Nena Mužanović                                                                             Tina Grgas, v.r.



Uputa o pravnom lijeku: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud Republike Hrvatske u Zagrebu. 


Dostaviti: 
	1. Dužniku neposredno 
            2. e- Oglasna ploča suda 

